钦定古今图书集成/明伦汇编/氏族典/第333卷 > 刘勔
## 钦定古今图书集成/明伦汇编/氏族典/第333卷 > 刘勔

按《宋书刘勔传》，“勔字伯猷，彭城人也。祖怀义，始兴太
守。父颖之，汝南、新蔡二郡太守。勔少有志节，广州刺
史刘道锡引为扬烈府主簿。奉使诣京都，太祖引见
之，酬对称旨，除宁远将军。大明初，刘道隆请为宁朔
司马。竟陵王诞为逆，事平，封金城县五等侯。前废帝
即位，为振威将军。太宗即位，加宁朔将军，拜太子左”
卫率，封鄱阳县侯。泰始三年，以勔为征卤将军，督西
讨前锋诸军事。四年，进号右将军。五年，征拜散骑常
侍、中领军。六年，出镇广陵。太宗临崩《顾命》，以勔守尚
书右仆射。元徽初，桂阳王休范为乱，奄至京邑，屯朱
雀斻，勔率所领于桁南战败死之，谥曰忠昭公。子悛
嗣。顺帝昇明末，为广州刺史。齐受禅，国除。勔弟敩为
交州刺史，于道遇病卒。